Samuel Saulus

Samuel Saulus (8. aprill 1933 Tallinn – 16. detsember 1990 Tallinn) oli eesti flötist ja pedagoog.

Haridustee
Samuel Saulus lõpetas flöödi erialal 1952. aastal Tallinna Muusikakooli ja 1957. aastal Tallinna Riikliku Konservatooriumi), mõlemad Elmar Peäske õpilasena. 1960–1964 täiendas ta end Nikolai Rimski-Korsakovi nimelise Leningradi Riikliku Konservatooriumi aspirantuuris Boriss Trizno juhendamisel ning 1965 ja 1968 Ida-Berliinis Immanuel Lucchesi juures, kus keskendus Johann Sebastian Bachi teoste interpretatsioonile.

Tegevus muusikuna
Samuel Saulus töötas 1952–1990 Eesti Riiklikus Sümfooniaorkestris (1975. aastani Eesti Raadio sümfooniaorkester) flötistina ja oli 1963–1990 flöödirühma kontsertmeister. 1954. aastast tegutses ta Jaan Tamme nimelises puhkpillikvintetis (1975.aastani Eesti NSV Riikliku Filharmoonia puhkpillikvintett) ning mängis ka Emil Laansoo ansamblis ja ansamblis Metronoom. 1960. aastal asutati tema initsiatiivil Tallinna Kammerorkester ja 1980. aastal ansambel Barocco Revaliensis. Samuel Saulus esines regulaarselt Eesti Riikliku Sümfooniaorkestri ja Tallinna Kammerorkestri solistina ning mitmes kammeransamblis kontsertidel Eestis, paljudes NSV Liidu linnades (sh Moskvas, Leningradis (praegu Peterburi), Minskis, Kiievis, Riias, Vilniuses, Thbilisis, Jerevanis jm) ja välismaal (sh Soomes, Norras, Saksamaal, Tšehhoslovakkias, Ungaris, Bulgaarias, Rumeenias, Kuubal jm). 1986. aastal tegi ta Üleliidulise Raadio ja Kesktelevisiooni Suure Sümfooniaorkestri koosseisus Vladimir Fedossejevi juhatusel kaasa orkestri Itaalia-turnee. Samuel Saulusele on pühendanud teoseid sellised eesti heliloojad nagu Eduard Tubin, Ester Mägi, Arvo Pärt, Eugen Kapp, Peeter Vähi, Boriss Parsadanjan, Heino Jürisalu, Kuldar Sink jt, samuti gruusia helilooja Omar Mindorašvili.

Tegevus pedagoogina
Samuel Saulus oli 1976–1990 Tallinna Riiklikus Konservatooriumis flöödiõppejõud, aastast 1984 dotsent ja puhkpillikateedri juhataja. Tema õpilasteks olid Natalia Kostrõkina, Urve Sepp, Aago Rääts, Siiri Pechter, Aive Kaljurand (sünd. Värk), Helge Oserov (sünd. Paara), Peeter Malkov, Jüri Hargel, Mihkel Peäske jt. 1979. aastal juhendas ta flötistide suvekursusi Tamperes.

Tunnustus
 III preemia üleliidulisel puhkpillimängijate võistlusel, 1957, Moskva
 I preemia III vabariiklikul interpreetide konkursil (puhkpillidele), 1970, Tallinn
 Eesti NSV teeneline kunstnik, 1974

Isiklikku
Samuel Sauluse isa August Saulus (1894–1987) oli Eesti Metodisti Kiriku pastor, abikaasa Lille Randma (1941) on pianist ja kontsertmeister, tütar Saskia-Saale Saulus on disainer.

Salvestisi
 LP ENSV Riikliku Filharmoonia puhkpillikvintett. Melodija, 1969
 LP Georg Philipp Telemann. Süit la-minoor flöödile ja keelpillidele. Melodija, 1970
 LP Samuel Saulus ja Vaike Vahi. Melodija, 1970
 LP Heino Jürisalu. Melodija, 1973
 LP Puhkpillikvintett. Melodija, 1974
 LP J. Tamme nim. puhkpillikvintett. Melodija, 1977
 LP Ester Mägi. Bukoolika. Melodija, 1988
 LP Kuldar Sink. Canción de jinete. Melodija, 1989
 LP Samuel Saulus. Melodija, 1990
 CD Samuel Saulus. Koostanud ja välja andnud Peeter Malkov, 2008

191 nimetust salvestisi kogupikkusega 33 tundi ja 20 minutit Eesti Rahvusringhäälingu fonoteegis.

Kirjandus
 Eesti muusika biograafiline leksikon. 2. köide: N–Y. Tallinn: Eesti Entsüklopeediakirjastus, 2008, lk 265–266
 Peeter Malkov. Meistrit meenutades. Muusikaleht, aprill 1998
 Igor Garšnek. Taaselustunud flöödihelid. Sirp, 6. juuni 2008
 William Dyer. Samuel Saulus 1–4. Huilisti 3/2008, 2/2009, 1/2010

Kategooria:Eesti muusikapedagoogid
Kategooria:Eesti flötistid
Kategooria:Eesti Muusika- ja Teatriakadeemia vilistlased
Kategooria:Eesti NSV teenelised kunstnikud
Kategooria:Metsakalmistule maetud
Kategooria:Sündinud 1933
Kategooria:Surnud 1990